РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/365-13

9. октобар 2013. године

Б е о г р а д

ИНФОРМАЦИЈА

О ДРУГОМ ЈАВНОМ СЛУШАЊУ ОДБОРА ЗА ПРИВЕДУ,

РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ

НА ТЕМУ:„ЕНЕРГЕТСКА ЕФИКАСНОСТ КАО МОГУЋНОСТ РАЗВОЈА СРБИЈЕ“,

ОДРЖАНОМ 9. ОКТОБРА 2013. ГОДИНЕ

Одбор за привреду, регионални развој, трговину, туризам и енергетику je, на основу одлуке донете на седници одржаној 1. октобра 2013. године, у складу са чл. 83. и 84. Пословника Народне скупштине, дана 9. октобра 2013. године, одржао Друго јавно слушање на тему:„Енергетска ефикасност као могућност развоја Србије“, у сарадњи са Београдским фондом за политичку изузетност.

Јавном слушању су присуствовали др Александра Томић, председник, Петар Шкундрић, Велимир Станојевић, Зоран Анђелковић, Славица Савић, чланови Одбора за привреду, регионални развој, трговину, туризам и енергетику, Бојан Јаковљевић, Милан Лапчевић и Дејан Рајчић, заменици чланова Одбора и народни посланици Невена Стојановић, Владимир Цвијан, Невена Аџемовић, Весна Марјановић и Нинослав Гирић.

Учесници јавног слушања били су: Велимир Илић, министар грађевинарства и урбанизма, Јасминка Павловић, начелник Одељења Министарства грађевинарства и урбанизма за енергетску ефикасност и грађевинске производе, Нина Вукосављевић, Љиљана Стевановић, Биљана Апостоловић, Данијела Пршић и Даница Ускоковић, саветници у Министарству грађевинарства и урбанизма; Душан Мракић, државни секретар, Мирјана Кнежевић, саветник за унутарресорску и међуресорску сарадњу, Антонела Солујић, шеф Одсека за унапређење енергетске ефикасности, Весна Родић, саветник у Одсеку за унапређење енергетске ефикасности и Миомира Лазовић из Одељења за енергетску ефикасност Министарствa енергетике, развоја и заштите животне средине, као и Александар Дурковић, директор пројекта Светске банке енергетске ефикасности у Србији; Соња Лихт, председник, Валентина Ђурета, координатор програма и Владимир Колар, асистент логистике Београдскog фондa за политичку изузетност; Wolfgang Schütt, вођа пројекта енергетске ефикасности у Србији Немачке организације за међународну сарадњу (ГИЗ), Lutz Jarczynski, Анита Мраовић, Тања Николић, руководиоци пројекта и Филип Милојковић, координатор пројекта Енергетске ефикасности у зградарству у ГИЗ; Јасна Секуловић, менаџер програма у ГИЗ, Подгорица (Open Regional Fund for South East Europe-Energy Efficiency ORF-EE), Илија Ђорђевић, заменик председника Привредне коморе зелене Србије, Илија Батас-Бјелић, асистент на Електротехничком факултету у Београду, Раша Ристивојевић, потпредседник Привредне коморе Србије, Светозар Крстић, секретар Удружења индустрије Привредне коморе Београда, Драгослав Шумарац, председник Скупштине Инжењерске коморе Србије, Милован Главоњић, председник УО Инжењерске коморе Србије и, проф. др Зоран Стајић, директор Alfatec – Истраживачко развојног центра из Ниша, Владимир Љубић, инжењер надзора у ЕД Југоисток из Лесковца, Горан Костић, координатор Округа за привредни развој Јабланичког управног округа, Срђан Николић, члан ИО Српске банке, Игор Анић, члан ИО Procredit банке, Дамјан Рехм Богуновић, координатор Фондације Hajnrih Bel, Мирко Поповић, менаџер пројекта у БОШ, Милош Ђајић, координатор и Јелена Мићић, ПР Центра модерних вештина, Марија Голубовић, директор Савета зелене градње Србије, Драгана Васиљевић, Слободан Мицић, Мартин Елезовић, Гордана Благић, Владимир Јанаћковић, Марко Хамовић, Младен Богићевић и Александар Ђелић из Савета зелене градње Србије, Загорка Стевић Гојков, секретар Српског центра за енергетску ефикасност, Владимир Јанковић, председник Центра за промовисање, развој и примену обновљивих извора енергије (Централа), Марко Стојановић, Ана Бован и Тијана Владисављевић из Централно европског форума за развој (ЦЕДЕФ), Горан Тодоровић, председник удружења “Центар пасивна кућа“, Мирјана Прљевић, председник Енергетског иновационог центра „Теслианум“, проф. др Александар Перић, директор привредног друштва „Рафино д.о.о“, Душка Грућић, менаџер пројекта у привредном друштву “Rigips saint gobain“, Горан Пролић, шеф развоја у привредном друштву “Knauf insulation“, Зоран Бисерчић, директор привредног друштва „Vaillant“, Wolfgang Zettl, менаџер и Мирољуб Антонијевић, шеф техничке подршке привредног друштва „Хенкел Србија д.о.о“, Никола Ивошевић, директор привредног друштва „Rehau“, Бојан Предојевић, директор привредног друштва „Profine-group“, Иван Милошевић, менаџер продаје, Марић Драган и Душановић Зорица из привредног друштва „Wolfin“, Александар Стопар, маркетинг менаџер привредног друштва „ЈУB“, Владимир Лазић, директор привредног друштва „Гардиан“ стакло, Зоран Миленковић, председник Општине Варварин и Слађана Јевремовић, општински саветник за ЕЕ и РЕС у Општини Варварин, Зоран Живковић, саветник директора Градског стамбеног предузећа Београд, Петар Васиљевић, технички директор ЈП „Београдске електране“, мр Горан Радуловић, координатор пројеката енергетске ефикасности Градске управе Града Bеограда, Ружица Врањковић, новинар РТС, Јелица Путниковић, уредник магазина Балкан Магазин, Сијка Пиштолова, уредник листа Energyobserver, Бранислава Јовичић, уредник листа Balkan Green Energy News, Александра Величковић, заменик директора Агенције Headline, др Мирослава Кавгић и Александар Мацура, независни експерти, Зоран Мојић, директор привредног друштва „Екоенергоинжењеринг“ и Наташа Цакић, архитекта из Ниша.

Уводничари су били: Александра Томић, председник Одбора за привреду, регионални развој, трговину, туризам и енергетику, Соња Лихт, председник Београдског фонда за политичку изузетност, Велимир Илић, министар грађевинарства и урбанизма, Душан Мракић, државни секретар у Министарству енергетике, развоја и заштите животне средине, проф. др Петар Шкундрић, члан Одбора за привреду, регионални развој, трговину, туризам и енергетику и Wolfgang Schütt, вођа пројекта енергетске ефикасности у Србији Немачке организације за међународну сарадњу (ГИЗ).

У уводним напоменама, пре свега, дат је приказ досадашњих активности, стања и узрока и дати предлози мера и правци будућих активности.

Истакнуто је да је иницијативу за јавно слушање дао Београдски фонд за политичку изузетност, а да су инспирацију дали и представници ГИЗ-а који се енергетском ефикасношћу баве на један потпуно другачији начин од онога што ми подразумевамо као пројекат енергетске ефикасности. Изнето је да јавно слушање представља једну врсту круне активности у којима је Београдски фонд за политичку изузетност ангажован више од две године у Србији и у региону Западног Балкана, уз подршку ГИЗ. Енергетска ефикасност је најјефтинији, најисплативији и кључни елемент развоја, подршка озбиљној и одговорној енергетској политици. Енергетска ефикасност се не може постићи без средстава. Друге мере и активности које се предузимају ради остваривања дугорочних циљева енергетске политике захтевају много већа улагања и много више угрожавају животну средину. Последњи извештај Панела експерата УН о промени климе садржи најпесимистичкије прогнозе до сада и са сигурношћу наглашава да су климатске промене резултат деловања људског фактора. Иако загађење планете у малој мери зависи од земаља као што је Србија, уколико се грађани Србије покажу свесни да одговорним односом према потрошњи енергије могу да дају допринос, Србија ће послати врло значајну поруку свету да жели да учествује у решавању тог проблема на дуги рок. Уз помоћ Јавног медијског сервиса РТС и других медија, улагањем озбиљног напора у процесу образовања од предшколског образовања па надаље, деца и млади ће бити носиоци новог односа према енергији и према ефикасном и рационалном трошењу енергије. РТС се још увек не бави довољно темама климатских промена, енергетске ефикасности и другачије енергетске политике. На путу европских интеграција Србија не може напредовати без ангажовања на приближавању ових тема свим грађанима. У процесу преговора о приступању Европска унија очекује се од Србије визионарски приступ енергетској политици.

Данас када је енергија највреднији привредни потенцијал, у Србији се расипа и потрошња енергије по јединици производа највећа је у Европи. Према проценама стручњака, у Србији може да се уштеди до 40% енергије. То је велика шанса за смањење неопходних инвестиција у сектору енергетике. Министарство грађевинарства и урбанизма урадило је анализу према којој тренутно у Србији на реализацији пројеката енергетске ефикасности у зградарству може да се запосли од 100 до 200 хиљада људи. Индустрија грађевинског материјала може да се покрене пројектима „утопљавања“ зграда, замене столарије, дотеривања фасада. Аустрија је понудила бескаматни кредит за енергетску ефикасност за грађане, уз услов да се део опреме која се не производи у Србији набави у Аустрији. Грађани би отплаћивали тај кредит од новца који би уштедели због мањих рачуна за потрошену електричну енергију. Тиме се држава не би задужила, а од уштеде енергије грађани би отплаћивали кредит наредних пет година. Након шест година имали би реновиран и утопљен објекат, практично без улагања. На овај начин би могла да се финансира обнова дотрајалих руинираних зграда, столарија, подови, таванице, кровови. Захваљујући немачкој Влади која се укључила у пројекте енергетске ефикасности, Министарство грађевинарства и урбанизма је прописало документацију коју је потребно поднети ради уштеде енергије у зградарству и издало прве „енергетске пасоше“. 1547 инжењера је едуковано и дато им је овлашћење за рад на овим пројектима, а 1025 инжењера је добило овлашћење за потписивање пројеката. Издато је 179 енергетских пасоша, а од тога 150 у промотивној акцији. Министарство ће издавати дозволе за градњу само онима који испуне све прописане услове. Међутим, неопходно је да Министарство финансија определи средства за ове намене у Буџетском фонду за унапређење енергетске ефикасности. Наведен је пример студије коју је урадило Министарство грађевинарства и урбанизма о ефектима термоелектране за чију изградњу је поднет захтев за издавање дозволе. Према налазима студије, уколико се средства за изградњу термоелектране утроше у енергетску ефикасност, ефекти су 30 пута већи од вредности енергије која се добија радом термоелектране. Ефекти су много већи када се на то додају и трошкови накнаде за загађење и корист од запошљавања десетине хиљада људи. Упркос томе, Министарству грађевинарства и урбанизма поднета су два захтева за изградњу нових термоелектрана. Уколико се у буџету не обезбеде средства, неће бити ни избора између ових алтернатива. 30% приватних кућа у Србији има обичне једноструке зидове, није споља омалтерисано, а греју се на гас или на струју. Велики број грађана не измирује рачуне на време, а када би рачунали само камате које ће морати да плате грађани би могли да покрију и „утопле“ објекте. Министарство грађевинарства и урбанизма је припремило предлог да се издвоје средства на одговарајућој позицији у буџету да се свим грађанима који приватно граде, а посебно социјално угроженима, приликом издавања бесплатне грађевинске дозволе, поклони пројекат објекта који задовољава све критеријуме енергетске ефикасности.

По питању енергетске ефикасности у Србији су реализовани програми KFW 1, KFW 2 и KFW 3 рехабилитације система даљинског грејања. У протеклом периоду, кроз верификацију програма KFW 4, програм је проширен на преко 20 општина у Србији што је довело до великих уштеда топлотне енергије. Уредно снабдевање топлотном енергијом клиничких центара у Београду и у Нишу обезбеђено је кроз програме Светске банке и ускоро ће клинички центри моћи да обрачунају колике су уштеде на трошковима грејања. Кроз тај програм урађен је и велики део школа у Србији. Закон о ефикасном коришћењу енергије усвојен је у марту месецу ове године. Законом је предвиђено оснивање Буџетског фонда за унапређење енергетске ефикасности и тај фонд треба да заживи негде почетком идуће године, и потребно је донети велики број подзаконских аката да би тај фонд заживео. Један од главних програма енергетске ефикасности је ESCO (energy service company) програм, а једна од кључних ствари јесте увођење енергетског менаџера. Министарство енергетике, развоја и заштите животне средине је ангажовало професоре са факултета да помогну по питању доношења уредби и правилника ради спровођења одредаба овог Закона, с обзиром да се ради о машинским и електро појмовима и пословима. Када су у питању енергетски менаџери и енергетски саветници, Министарство је припремило један део опреме коју ће инсталирати на Машинском факултету. Неколико професора ће вршити едукацију, док Министарство на тендеру не изабере образовну установу. Овако је одлучено због инсистирања јапанске стране по питању донације и одржавања опреме. Тендер за установу која ће вршити едукацију биће расписан одмах по завршетку правилника и одређивања критеријума. Центар за обуку и лиценцирање за енергетске менаџере и енергетске саветнике ће бити регионални центар, што је врло значајно за Републику Србију. Енергетски менаџери ће извештај о спроведеним мерама и активностима дефинисаним програмом и планом енергетске ефикасности достављати својим јединицама локалне самоуправе и Министарству, на основу чега ће се израчунавати уштеде. Њихова обука је предвиђена у општинама са више од 30.000 становника, као и за велике индустријске потрошаче. Министарство је припремило програм alter energy за мале општине, које неће имати енергетске менаџере, али су у обавези да достављају извештаје. Око 30-ак општина се јавило за тај програм који треба да се заврши средином 2015. године. Од 30-ак општина које су се пријавиле, Министарство ће се определити за 10-ак општина и управо је завршен други Акциони план за енергетску ефикасност који ће бити достављен Влади.

Предуслов за енергетску ефикасност је стабилна економија и развијена привреда. Истакнуто је да развој привреде у Србији зависи од стварања додате вредности и да се не може постићи увозом нових технологија за постизање енергетске ефикасности. Како би Србија била способна да приступи европским тржиштима на којима влада велика конкуренција неопходно је да развија нове технолошке поступке и капацитете за производњу, а за то су потребни и стабилни приливи у буџет. У овом тренутку се води глобална дискусија о климатским променама која утиче да се померају границе у сектору грађевинарства и развијају нови процеси у пружању услуга. Данас се, на пример, не користе само цигле, већ и стакло које има једнаку топлотну вредност као цигла. У Европи и Кини су развијене нове методе изградње, посебно у области високоградње, потпуно другачије него што раде српске компаније. Користе се цигле када је изолатор у самој цигли и другачијег је састава. Изнето је мишљење да „Ескос“ и друге компаније које пружају енергетске услуге немају интереса за учешће на тржишту у Србији и да Србија мора сама да развије своје тржиште, уколико српски грађевински сектор преживи у будућности. Грађевинске фирме морају да буду иновативне и да иновативним методама градње „нападају“ тржиште својих конкурената. Држава мора да води политику промовисања одређених сектора привреде и да им пружа подршку. Један од начина је да се организују скупови стручњака и округли столови, на којима се разматрају могућности интеграције енергетске ефикасности у порески систем, нпр. да се смањи порез на енергетски ефикасну изградњу. То је један од начина за који није потребан новац и на тај начин се ствара новац за нова улагања. Иновативност се постиже учењем у континуитету, сталним усавршавањем у струци, а функционално знање праћењем информација и праксом. Ако не раде на такав начин, људи постају пасивни јер немају довољно практичног знања које се не преноси лако усменим или писаним путем. Ако Србија жели да повећа извоз на светска тржишта мораће да оспособи привреду за стварање додате вредности и да нађе начин да прикупи знање од страних компанија. Предложено је да се о одређеним темама организују стручни округли столови, на којима ће учествовати експерти, представници државних институција, струке, с циљем да се дође до конкретних предлога, а не до општих закључака. На округлим столовима треба да се дође до одговора на питања: колико је новца потребно за одређену активност, колика је зарада, на који начин се остварује добит, који је најбољи финансијски модел итд. Енергетска ефикасност је мерљива и одражава се не само на економију, већ и на буџет. Наведен је пример зграде која троши одређену количину електричне енергије за грејање. Након прикључења зграде на систем централног грејања, потрошња електричне енергије је преполовљена. Грејање на електричну енергију тамо где постоји могућност прикључења на даљинске системе грејања доводи до расипања енергије и новца и то је неискоришћени привредни потенцијал.

Истакнуто је да је Никола Тесла рекао да ће развој градова и нација зависити од расположиве количине енергије и људске способности да проналази нове изворе енергије. Потрошња нафте у свету се од 1900. године до 2000. године повећала 164 пута, а производња електричне енергије преко 300 пута. Када су у питању термоенергетски системи, „ТЕ Никола Тесла“ у Обреновцу по енергетској ефикасности не заостају за KfW. Kроз реконструкције енергетских капацитета Србија је на свим термоенергетским системима повећавала енергетску ефикасност од 15 до 25%. Средства уложена у капитални ремонт хидроелектране Бајина Башта, исплатиће се кроз повећану енергетску ефикасност, односно кроз разлику у повећаном капацитету производње на бази исте инфраструктуре и на бази исте хидрологије. Србија има преносну мрежу високог и средњег напона од око 10.000 километара. Губици на преносној мрежи високог напона су на нивоу просечних европских губитака у преносу електричне енергије. Међутим, на преносној мрежи ниског напона губици су изузетно велики, а последица су незнања, немара и недостатка свести о последицама расипања енергије. У Србији мора да се престроји духовни живот у целини, да се негује систем вредности заснован на знању. У струци има довољно знања, али није довољно развијена свест у друштвеној заједници о значају знања, поштеног рада, о општим цивилизацијским вредностима слобода и права, и заштите животне средине. У друштву мора да се негује и развија љубав према својој земљи и планети, јер како се према њој сада односимо, тако ће се она односити према нашим потомцима. Енергија у Србији деценијама није тржишно валоризована на прави начин. Велики број људи и данас сматра да није грех не платити рачун за потрошену електричну енергију. Грађанима мора да се укаже на чињеницу да држава може годишње да уштеди између 160 или 200 милиона евра кроз енергетску ефикасност у зградарству. Поред тога, уколико би смањили губитке у дистрибутивним системима за 10%, уштедело би се од 140 до 150 милиона евра, што је укупно више од 300 милиона евра. Држава би имала на располагању критичну масу инвестиционих средстава за унапређење енергетског система. У системском смислу усвојени су Закон о енергетици, Закон о ефикасном коришћењу енергије и Закон о зградарству и задатак је Народне скупштине да контролише стварање амбијента за што рационалнији однос према ресурсима и да кроз јавна слушања подиже свест о потреби рационалног и одговорног односа према потрошњи електричне енергије. Потребна је општа акција на свим нивоима о потреби рационалне потрошње енергије, јер на тај начин, чувамо животну средину и стварамо, без задуживања, финансијске подлоге за обнову енергетског система и нова запошљавања.

У дискусији су учествовали: Александра Томић, председник Одбора, Петар Шкундрић, члан Одбора и Бојан Јаковљевић, Милан Лапчевић и Дејан Рајчић, заменици чланова Одбора за привреду, регионални развој, трговину, туризам и енергетику, Велимир Илић, министар грађевинарства и урбанизма, Александар Ђелић из Савета зелене градње Србије, Александар Дурковић, директор пројекта Светске банке енергетске ефикасности у Србији, Загорка Стевић Гојков, секретар Српског центра за енергетску ефикасност, Драгослав Шумарац, потпредседник Инжењерске коморе Србије, Слободан Мицић из Савета зелене градње Србије, Мирјана Прљевић, председник Енергетског иновационог центра „Теслианум“, Петар Васиљевић, технички директор ЈП „Београдске електране“, Илија Батас-Бјелић, асистент на Електротехничком факултету у Београду, Раша Ристивојевић, потпредседник Привредне коморе Србије, Младен Богићевић из Савета зелене градње Србије и Владимир Јанковић, председник Центра за промовисање, развој и примену обновљивих извора енергије (Централа).

Изнето је да би даљински систем очитавања потрошње електричне енергије решио низ проблема и смањио потрошњу електричне енергије за пет до шест процената. У зградама које су у власништву државе могу да се уведу мерачи осветљења у радним просторијама. Такође, врло је важно дефинисати шта је могуће урадити без нових средстава у буџету. Преко управе Владе која је надлежна за одржавање објеката, могу да се уграде уређаји за мерење потрошње енергије или осветљења и ангажују домаћи стручњаци да се уграде аутоматски димери којима ће се регулисати потрошња. Највећи изазови и проблеми у спровођењу енергетске ефикасности су последица недостатка координације између министарстава. То су пројекти који дуго трају, утичу на енергетску сигурност и, да би били исплативи, морају да се превазиђу проблеми који настају због промене надлежности у току њихове реализације и турбуленција на политичком нивоу. Наведен је пример бесповратних субвениција из буџета у Републици Чешкој у износу од око милијарду евра у току три, четири године, од 2008. до 2012. године. Реализован је пројекат за замену котлова, прозора, фасада, тако да економска криза није утицала на грађевинску индустрију, а део средстава је обезбеђен из трговине квотама емисије CO2, које је купила јапанска Влада.

Појам енергерске ефикасности садржи у себи два битна обележја савременог друштва, једно је енергетика кao покретач развоја, а други je ефикасност, односно потреба за што ефикаснијим коришћењем постојећих енергетских капацитета. Треће обележје савременог доба је одржив развој, који је остварив само ако је базиран на активности локалног становништва у својој заједници. Отуда се покретање процеса енергетске ефикасности може посматрати као замајац одрживог развоја локалне средине. Пројекти енерегетске ефикасности су основа на којој се може планирати одрживи развој. Из тог разлога, неопходно је да на пројектима раде тимови стручњака кроз, јавно-приватна партнерства, ради промовисања вредности као што су опште добро, солидарност, толеранција и поверење у власт. За то је потребна међусобна комуникација, добар проток информација, познавање и изношење практичних животних проблема и искрена опредељења на свим нивоима власти. Политике, стратегије и закони који се доносе морају да се примењују и врло је важно дискутовати о проблемима или препрекама које су онемогућавале да се реализују стратегије и закони како би се у будућности могли спроводити.

Правилник о енергетској ефикасности зграда има задатак да обезбеди минималне услове конфора у згради, као што су ваздушни, топлотни, светлосни и звучни, а уз максимално дозвољено коришћење енергије. На основу тог правилника ради се елаборат који има за прорачун количину потребне енергије која је потребна за топлоту, хлађење, санитарну воду и расвету. Постоји национални софтвер који може да рачуна само потребе енергије за грејање, што је велики недостатак. Изнет је предлог да се тај софтвер усаврши и да се омогући потпуна примена Правилника о енергетској ефикасности. Такође, потребно је направити систематизацију свих објеката, на основу које би се утврдило која зграда колико троши енергије. У зависности од тога би се могли определити приоритети. Законска обавеза јединица локалних самоуправа је израда акционих програма. Уколико јединице локалне самоуправе користе средства буџета Републике онда су дужне да поштују закон и припреме комплетне прорачуне потребне енергије, а не само за грејање. ГИЗ подржава пројекат израде тзв. data managing system-а који ће евидентирати све издате сертификате о енергетским својствима зграда (енергетске пасоше). Парадокс је да се на незавршене зграде, тј. неомалтерисане објекте у Србији плаћа мањи порез и изнет је предлог да Министарство финансија измени пореске законе тако што ће ослободити пореза зграде које имају „А+“ категорију на пет година. Такође, потребно је ослободити царине на увоз опрему која се не производи у Србији, као што су мерачи потрошње енергије. Предложено је да се службеници који раде на издавању дозвола у општинама обуче за тај посао, како енергетски пасоши не би постали нова баријера за инвеститоре. У том циљу, потребно је предвидети обавезу да у комисији за технички пријем објеката буде један лиценцирани инжењер. Кроз пореску политику треба дати подстицај становништву, јер се за од пет до десет година ове инвестиције враћају. У фебруару се два милиона евра дневно троши на увоз струје и тада цена није 15 евро центи, већ је много виша пошто је тражња већа од понуде. Неопходна је сарадња са Министарством финансија како општине које штеде енергију и смањују потрошњу не би биле кажњене смањењем трансфера, већ да се та средства усмере на друге развојне пројекте.

Изнет је и податак да је Србија 2009. године, за време гасне кризе, постигла историјски врх у производњи електричне енергије и да је 2009. године била и нето извозник електричне енергије, без обзира на најтежу енергетску ситуацију у последњој деценији.

Европска унија иде у смеру ограничења површине изграђених објеката, у циљу сажимања простора ради ефикасног коришћења земљишта, смањења потребне инфраструктуре итд. Изнето је мишљење да у Србији изградња кућа није будућност грађевинарства и урбанизма и да кућа има довољно, а становништва све мање. Када се ради изолација, потребно је водити рачуна да све што се у кућу унесе од лакова, лепкова, намештаја, тепиха, гардеробе, кућне хемије, емитује се у ваздух, тако да је хемијска безбедност у јако блиској спрези са енергетском ефикасношћу.

Изнето је да енергетска ефикасност нема оправдања уколико се увози заштитна одећа, обућа, скеле, алати, опрема. Уколико се уграђују пумпе, потребно је водити рачуна да ли се праве црева и цеви у довољној количини и да ли постоји довољан број квалификованих радника.

Ради спровођења стратегије, није потребна само координација, већ и комуникација и сарадња. Стратегија није сама по себи довољна уколико није праћена добром дијагностиком и новим иновативним концептима, који настају као резултат кризе у свету. Мисија енергетског иновационог центра је да ојача мост комуникације, координације и кооперације између привреде, индустрије и финансијских токова, користећи искуства људи који су се професионално доказали у тим секторима. У Данској и у Немачкој одговорно понашање грађана према потрошњи енергије резултат је високе цене електричне енергије. Данска је донела Закон о ефикасном коришћењу енергије 1972. године, који је иновиран 1978. године и 1992. године. Резултат тога је да су Данска и Немачка по рационалности потрошње енергије на врху лествице земаља рангираних по том критеријуму.

Захваљујући примени регулатива у Правилнику о енергетској ефикасности зграда у београдском насељу Степа Степановић, измерена потрошња енергије претходне грејне сезоне је била 55 киловат часова по метру квадратном годишње, док је у Београду прошле године просечна потрошња енергије износила 130 киловат часова по метру квадратном. Примећено је да за енергетску неефикасност има средстава, а за енергетску ефикасност нема. У Београду за грејање на гас половина становника годишње потроши 150 милиона евра. Србија гас увози и сваке године потроши нових 150 милиона евра. Када би се примениле мере енергетске ефикасности и смањила потрошња на 65 или 70 киловат часова по метру квадратном, само у Београду потрошња примарне енергије би се смањила на 75 милиона евра годишње. Смањила би се и емисија CO2 за милион тона сваке године, а тона CO2 је берзанска роба и има своју вредност. Међутим, уз постојећу цену елекричне енергије и субвенције, Србија нема велике шансе да постигне енергетску ефикасност. Изнет је предлог да се средства која држава улаже у субвенцију потрошње преусмере у Фонд за енергетску ефикасност.

Изнето је да енергетска ефикасност не би требало да се заснива на увозним компонентама калориметара и бројила. Наведен је пример фирме Информациони и индустријски системи, која је 2005. године направила електронику за 22 тролејбуса. Након тога је увезено 80 тролејбуса лошијег квалитета, за које је електронику радила „Шкода“, а цео посао је коштао шест и по милиона више у односу на то да су урађени тролејбуси са домаћом комплетном електроником која је овде и пројектована и направљена на светском нивоу. 2008. године су реновирана два трамваја . Европска инвестициона банка је одобрила средства по пројекту који је потписало 17 доктора наука, да се у Београду уради репарација сто трамваја. Међутим, средства су намењена, комплетно решење електронике постоји, трамваји и тролејбуси енергетски су ефикаснији од аутобуса и у погледу енергије и у погледу загађења, али посао се не реализује. Проблем је у јавним набавкама, јер је тендер за репарацију 83 тролејбуса направљен тако да домаћа фирма није имала шансе да учествује.

О енергетској ефикасности се у Србији активно води кампања последњих петнаестак година, али је постављено питање да ли постоје показатељи шта је конкретно урађено, колико је мера спроведено и колико се енергије уштедело. Потребно је да Министарство развоја, енергетике и заштите животне средине донесе стратегију о енергетској ефикасности, која ће предвидети моделе финансирања и мере које држава мора да предузме да би се циљеви остварили. Наведено је да треба урадити анализу колико се електричне енергије троши за јавно осветљење, јер често на ауто-путевима светла горе и у току дана. Указано је да је потребно да Инжењерска комора Србије сваке године окупи инжењере пројектанте и да им укаже које врсте материјала и столарије је потребно предвиђати при пројектовању. Изнето је да нове електране за чију изградњу су потребна средства из кредита, не треба градити уколико нису исцрпљене све мере за штедњу и пад потрошње. Потребно је укидање ПДВ на енергетски ефикасне материјале, светиљке, котлове и друге материјале и производе. Закон о планирању и изградњи је у колизији са Законом о енергетици, јер Закон о енергетици предвиђа хидроелектране инсталисане снаге веће од 30 MW, а Закон о планирању и изградњи предвиђа до 10 MW и потребно је све објекте обновљивих извора енергије прогласити за објекте од општег интереса.

У току изградње малих реверзибилних хидроелектрана проблем је пролаз цевовода кроз приватне поседе и потребно је да се обезбеди службеност и цена проласка, као и могућност прикључења на мрежу. Потребно је поједноставити процедуру око изградње објеката који служе за производњу електричне енергије из обновљених извора, јер се најчешће граде на земљишту које се налази ван грађевинског подручја и за које не постоји урбанистичко-планска документација. Поступак доношења урбанистичко-планског документа не може се реализовати у року краћем од годину дана, што за инвеститоре представља губитак времена и новца. Објекти обновљивих извора енергије, као посебни грађевински објекти, су такви да се, након демонтаже, за један дан враћа земљиште и околина у њено пређашње стање.

Одбор за привреду, регионални развој, трговину, туризам и енергетику је, из реда чланова Одбора, образовао Радну групу за праћење и унапређење енергетске ефикасности. Радну групу чине народни посланици Радојко Обрадовић, председник, Драгомир Карић и Петар Шкундрић, чланови. Радна група ће сарађивати са представницима Светске банке, ГИЗ, банака и компанија, Форумом зелене градње и другима, који би покушали да нађу начин да покрену замајац привредних активности између производђача и извођача радова и банкарског сектора, ванбуџетским системом сарадње. С обзиром да у овом тренутку у буџету нису предвиђена средства и Буџетски фонд за унапређење енергетске ефикасности није још образован, Одбор за привреду, регионални развој, трговину, туризам и енергетику ће сталним надзором над радом Владе пратити и бити активан на организовању сарадње између привредника и банкарског сектора. Циљ је да се грађанима Србије обезбеде механизми за постизање енергетски ефикасног становања, у смислу да им се омогући да промене прозоре или омалтеришу куће и грађевинске објекте по одређеним бенефицијама. Објекти Народне скупштине би требало да добију енергетски пасош и да Народна скупштина Републике Србије, у сарадњи са ГИЗ и Инжењерском комором Србије практичним примером укаже на предности примене стандарда енергетске ефикасности. Изнето је да ће резултат јавног слушања бити и унапређење сарадње и координације министарстава надлежних за различите аспекте енергетске ефикасности, како би тржиште почело да функционише у интересу грађана. Изнето је да ће Одбор и Радна група подржати све иницијативе за учешће у овој активности, јер сви плаћамо рачуне за грејање и утрошену електричну енергију или имамо неки објекат који би желели да довршимо, како би мање плаћали електричну енергију у свом месечном рачуну.

Одбор ће упутити позив свим учесницима на тржишту у овој области да се активирају у смислу отварања према грађанима Србије. Радна група ће се састати ради припреме предлога за организовање наредног јавног слушања о овој теми, на које ће бити позвани да учествују представници Министарства финансија и Министарства привреде, како би изнели предлоге на који начин могу, у оквиру своје надлежности, да подрже активности за унапређење енергетске ефикасности. Важно је и да објекти јавних, државних институција и њихова реконструкција такође буду обухваћени пројектима енергетске ефикасности. Радна група ће разматрати и одговарати на питања свих учесника јавног слушања.

Испред Привредне коморе Србије отворен је позив за организацију едукације привредних субјеката заинтересованих за све информације Радне групе за праћење и унапређење енергетске ефикасности и презентације.

Одбор је организовањем јавног слушања желео да пружи политичку подршку и искаже вољу да активно учествује у подизању свести и подстицању одговорног понашања према енергији. Одбор ће пратити спровођење политике ефикасног коришћења енергије и мера енергетске ефикасности у секторима производње, преноса, дистрибуције и потрошње.

Председник Одбора је позвала све заинтересоване да доставе предлоге Радној групи за праћење и унапређење енергетске ефикасности у ком сегменту би могли да дају допринос и да узму учешће у раду Радне групе Одбора, како би адекватно припремили, у наредних месец или два дана могуће моделе сарадње који би дали резултате, за следеће јавно слушање, на коме ће бити представљени резултати шта је урађено од дана одржавања јавног слушања.